### Beslutning

Anbefales.

### Sagsfremstilling

### Resume og sagens baggrund

I Kalundborg Kommune er der en storskraldsordning, hvor borgerne kan tilmelde sig og få afhentet visse typer affald, der ikke kan afleveres i den øvrige husstandsindsamling. Tilslutningen til storskraldsordningen er imidlertid under 0,5%, og det er derfor en relativt omkostningstung ordning i forhold til den indsamlede affaldsmængde. Samtidig bliver nogle af affaldstyperne fremover håndteret i de kommende ordninger. Administrationen lægger derfor op til, at ordningen ophører ved kontraktudløb i april måned 2023.

### Indstillinger

Direktøren indstiller, at storskraldsordningen ophører ved udgangen af april måned 2023.

### Behandling

Teknik- og Miljøudvalget, Økonomiudvalget, Kommunalbestyrelsen.

### Sagsfremstilling

Kalundborg Kommune har i dag en storskraldsordning, hvor der er indsamling ved husstanden fire gange årligt. Ordningen fungerer som en tilmeldeordning.

I den seneste fireårige periode har 0,46% af kommunens husstande benyttet sig af ordningen.

Da det er relativt få, som bruger ordningen, er ordningen administrativ tung og relativt  omkostningstung i forhold til benyttelsesgraden og den mængde affald, der reelt samles ind.

Det er muligt at aflevere storskrald på alle kommunens genbrugspladser, og i Kalundborg Kommune er der et godt og velfungerende net af genbrugspladser. Her indsamles langt størstedelen af borgernes storskrald i dag.

I forbindelse affaldsbekendtgørelsens bestemmelser om indsamling af flere affaldsfraktioner ved husstanden vil nogle af affaldstyperne i storskraldsordningen fremover skulle indsamles i tilknytning til de nye ordninger. Det gælder blandt andet for pap og tekstil.

Fra den 1. januar 2023 skal pap indsamles ved husstanden i nye ordninger, og fra den 1. juli 2023 skal tekstilaffald indsamles ved husstanden i nye ordninger. Kommunerne afventer lige nu konkrete retningslinjer for indsamling af tekstilaffald, og frem til den 1. april 2023 vil man fortsat kunne tilmelde sig afhentning af tekstilaffald via storskraldsordningen.

Administrationen lægger op til, at storskraldsordningen ophører i forbindelse med udløbet af den nuværende kontrakt den 30. april 2023.

### Økonomiske konsekvenser

Besparelsen vil blive indarbejdet i budgettet i forbindelse med budgetlægning for 2023.